Maapai Jerusalén pꞌuurudepemaarãpa iidi para beeji:
—¿Nãgɨ́ eperã–ekꞌã ajida,
tachi poroorãpa jɨrɨmaa pꞌanɨ peetꞌaadaitꞌee?
Jãma jõmaarã taide pedeemaa bɨ.
Mamĩda apidaapa jarada–e pꞌanɨ iru pedeenaamerã.
¿Tachi poroorãpa ijãa pꞌanɨkꞌã na eperã Mesías,
Tachi Akꞌõrepa pëida tachi kꞌaripamerã?
Taipa kꞌawa pꞌanɨ sãmapema na eperã.
Mamĩda Mesías chekꞌãri,
apidaapa kꞌawada–e paitꞌee iru sãmapema.
Mãɨmisa Tachi Akꞌõre te waibɨade Jesupa jarateemaa baji.
Mãɨrã pedee ũrikꞌãri,
Jesupa golpe mãgaji:
—Wãara parãpa mɨ kꞌawa pꞌanɨ mãikꞌaapa kꞌawa pꞌanɨ mɨ sãmapema.
Mamĩda mɨchi kꞌĩradoopa che–e bɨda aji.
Abaapa mɨ pëiji.
Mãgɨ́ wãara bapari.
Mamĩda parãpa iru kꞌawada–e pꞌanɨ.
Jõdee mɨa iru kꞌawa bɨ,
iru baparimãiipa cheda perã.
Iruata mɨ pëijida aji.
Mãga ũridakꞌãri,
Jesús jita atadaitꞌee paji.
Mamĩda pꞌoyaada–e paji,
atꞌãri iru ewarimaa pa–e bada perã.
Mãga baji mĩda judiorã poroorã ome,
eperãarã chokꞌara Jesude ijãajida mãikꞌaapa mãgapachida:
—Mesías chekꞌãri,
¿ne–inaa piara ooikꞌã ajida,
na eperãpa oo bɨ kꞌãyaara?
Fariseorãpa ũrijida eperãarã mãgá pedee pꞌanɨ.
Mapa ma fariseorãpa pꞌaareerã poroorã ome pëijida Tachi Akꞌõre te waibɨa jɨ̃apataarã Jesús jita atadamerã.
Mamĩda Jesupa mãgaji:
—Mɨ parã ome makꞌɨara taarã–eda aji.
Ma tꞌẽepai mɨ waya wãitꞌee mɨ pëida baparimaa.
Parãpa mɨ jɨrɨdayada aji.
Mamĩda mɨ unuda–e paitꞌee,
pꞌoyaa wãdakꞌaa perã mɨ wãitꞌee bɨmaa.
Mãpai judiorã poroorã pedee para beeji:
—¿Sãmapɨ wãitꞌeema ajida na eperã,
tachia pꞌoyaa unuda–e paitꞌee?
¿Tokꞌesaa wãitꞌee–epaa jarateede judiorãmaa,
kꞌĩra tewaraarã pꞌuurudepemaarãmaa,
maa–e pɨrã judio–eerãmaa?
¿Kꞌãata jara kꞌinia bɨma ajida,
irua jarakꞌãri:
“Parãpa mɨ jɨrɨdaitꞌee.
Mamĩda mɨ unuda–e paitꞌee,
pꞌoyaa wãdakꞌaa perã mɨ wãitꞌee bɨmaa”?
Fiesta Rancho Oopata jõ wãda ewate,
ma ewari waibɨara paji.
Ma ewate Jesús bainɨ̃ beeji mãikꞌaapa golpe pedeeji:
—Apida opisia bɨ pɨrã,
mɨmaa chepáde aji,
tode.
Chi mɨde ijãa bɨ baitꞌee Tachi Akꞌõre Ũraa pꞌãdade jara bɨkꞌa:
‘Eperã tꞌãrideepa to chakꞌekꞌa jĩchooyada aji,
paniapa eperãarã chokꞌai pꞌanapiparikꞌa.’
Ma pedee “paniapa eperãarã chokꞌai pꞌanapiparida” akꞌãri,
Jesupa jara kꞌinia baji Tachi Akꞌõre Jaure,
mãgɨ́ pëiitꞌee bada perã irude ijãapataarãmaa.
Mamĩda Jesupa mãga jarakꞌãri,
waide Akꞌõre Jaure pëi–e paji,
ichi waide ɨtꞌaa wã–e bada perã.
Ma pedee ũridakꞌãri,
eperãarã ũkꞌuruurãpa mãgapachida:
—Wãara,
na eperã Akꞌõre pedee jarapari.
Awaraarãpa mãgapachida:
—Na Mesías,
Tachi Akꞌõrepa pëida eperãarã rey pamerã.
Mamĩda awaraarãpa mãgapachida:
—Mãga–epɨ.
¿Sãga Mesías adaima?
Iru Galilea eujãdepema.
Galilea eujãdeepa Mesías uchia–e paitꞌee.
¿Tachi Akꞌõre Ũraa pꞌãdade jara bɨ–ekꞌã ajida,
Mesías uchiaitꞌee Rey David ëreerãdeepa mãikꞌaapa tꞌoitꞌee Belén pꞌuurude Rey David tꞌodamãi?
Mapa eperãarã kꞌĩsia awara–awaraadachida.
Ũkꞌuruurãpa ijãajida Jesús Tachi Akꞌõrepa pëida;
ũkꞌuru ijãadakꞌaa paji.
Mãɨrãpa Jesús jita ata kꞌinia pꞌanajida.
Mamĩda apidaapa pꞌoyaa ooda–e paji.
Mãpai Tachi Akꞌõre te waibɨa jɨ̃apataarã ãchi pëidapꞌedaarãmaa chejida.
Pachedakꞌãri,
fariseorãpa mãikꞌaapa pꞌaareerã poroorãpa iidijida:
—¿Sãapꞌeda Jesús aneeda–e pajima?
ajida.
Ma Akꞌõre te waibɨa jɨ̃apataarãpa pꞌanaujida:
—¡Eperã apida pedeeda–eda ajida,
mãgɨ́ eperãkꞌa!
Mãpai fariseorãpa mãgajida:
—¿Parãpa pida irumaa kꞌũrapijidakꞌã?
ajida.
¿Sãma tachi poroorãpa maa–e pɨrã tai fariseorãpa irude ijãa pꞌanɨma?
ajida.
¡Mãga oodakꞌaa!
Jã eperãarãpa kꞌawadakꞌaa Tachi Akꞌõrepa Moisemaa ũraa pꞌãpida,
irude ijãadakꞌaa perã.
Mapa Akꞌõrepa ãra kꞌachia ooitꞌee.
Mãpai fariseo Jesumaa naaweda wã bada,
Nicodemopa mãgaji:
—¿Tachi Akꞌõre Ũraa pꞌãdade nãga jara bɨ–ekꞌã?
aji.
Ũridaipia bɨ eperãpa jara bɨ mãikꞌaapa kꞌawaadaipia bɨ irua oo bɨ,
jaradai naaweda ma eperã pia wa kꞌachia.
Ãchia pꞌanaujida:
—¿Pɨ jida ichiaba Galilea eujãdepemakꞌã?
ajida.
Tachi Akꞌõre Ũraa pꞌãda pia léeji.
Mãga ooru pɨrã,
kꞌawaaitꞌee Tachi Akꞌõre pedee jarapataarã Galilea eujãdeepa uchiadakꞌaa.
[Mãpai jõmaweda wãjida ãchi te chaa.